**Az előterjesztést megtárgyalták:**

* Gazdasági és Városstratégiai Bizottság
* Jogi és Társadalmi Kapcsolatok Bizottsága
* Egészségügyi Szakmai Bizottság
* Oktatási és Szociális Bizottság

*A határozati javaslatot törvényességi*

*szempontból megvizsgáltam:*

 */: Dr. Károlyi Ákos :/*

 *jegyző*

**ELŐTERJESZTÉS**

**Szombathely Megyei Jogú Város Közgyűlésének 2017. szeptember 14-i ülésére**

**Javaslat Szombathely Megyei Jogú Város Egészségfejlesztési Tervének jóváhagyására**

Az egészségügyről szóló 1997. évi CLIV. törvény 37. §-a szerint az egészségfejlesztés az a folyamat, amely során az egyén növeli jártasságát saját egészségének javítása érdekében, képességet szerez az egészséges életvitel fenntartására és a változó környezethez való alkalmazkodásra.

Az egészségfejlesztés tevékenységi területei lefedik az egyéni képességek fejlesztését, a közösségi cselekvések erősítését, az egészséget támogató környezet kialakítását és fenntartását, az egészséget támogató szakmapolitikai irányelvek megfogalmazását és az egészségügyi ellátó rendszer megelőzés központú áthangolását. Az egészségi állapot javítása minden közösség alapvető és természetes érdeke, amely kiemelt jelentőséggel bír az adott térség gazdasági szereplői számára is. Különösen igaz ez a megállapítás napjainkra, amikor a helyi gazdaság szereplői munkaerő-hiánnyal küzdenek. E probléma kezelése komplex szemléletet kíván, amelyben az egyéb – például a gyermekvállalást ösztönző - intézkedések mellett hangsúlyosan jelenik meg a helyi társadalom egészségi állapotának javítása is.

A helyi egészségtervek, egészségfejlesztési koncepciók elkészítése, az egészségnek, mint kiemelt szempontnak a megjelenítése a településfejlesztési tervekben a legalkalmasabb eszköz arra, hogy az önkormányzatok a rendelkezésükre álló eszközöket és forrásokat az egészség érdekében mozgósítsák.

Az egészségfejlesztési célkitűzések meghatározásánál az önkormányzatnak is át kell gondolnia, hogy mit tud tenni, mivel tud hozzájárulni települési színtéren mindazon tényezőkhöz, amelyek az élhetőbb élettér, az egészségesebb környezet, a lakosság egészségesebb életmódjának, egészségi állapotának javítását megvalósítását célozzák.

Előzőek miatt jelen Egészségfejlesztési Terv készítése során fontos szempont volt, a stratégia készítésébe valamennyi érintett kerüljön bevonásra annak érdekében, hogy a stratégia célkitűzéseivel valamennyi szereplő azonosuljon, megkönnyítve ezzel a későbbi hatékony együttműködést.

Az Egészségfejlesztési Terv helyzetelemzés részében áttekintést adunk a jelenleg Szombathely városában működő egészségfejlesztést is célzó programokról, kezdeményezésekről, amelyek folytatása és továbbfejlesztése indokolt. Ezáltal érhető el a jövőbeni egészségfejlesztési célkitűzések megvalósítása, ugyanakkor az új célcsoportok és szereplők megjelenése (gazdasági szereplők, civil szféra, egyetem) indokolja újabb prevenciós egészségfejlesztő programok beindítását.

Szombathelyen eddig megvalósult egészségügyet érintő jelentősebb intézkedések és programok az alábbiak:

* Prevenciós Ház működtetése
* Drog prevenciós interaktív kiállítás megszervezése
* Egészségügyi Stratégiai Munkacsoport létrehozása és működtetése
* Kollegiális Vezető Háziorvosi Testület működtetése
* Kollegiális Vezető Fogorvosi Testület működtetése
* „Szombathely visszavár” Tanulmányi Ösztöndíj alapítása
* az ügyeleti óradíjak önkormányzat általi jelentős kiegészítése
* az ügyelet utáni helyettesítési díj bevezetése a megfelelő pihenőidő érdekében
* a lakásrendelet módosítása annak érdekében, hogy városi érdekből a Szombathelyen letelepedni kívánó orvosok lakhatása biztosítva legyen
* betegirányító rendszer kiépítése
* a központi orvosi ügyelet eszközbeszerzése
* „Szombathely, a Segítés Városa” program
* gyermekkori lisztérzékenység szűrésére vonatkozó városi program
* „Szent Márton Köpenye Szociális Program”
* új Egészségügyi Alapellátó Központ kialakítása
* a háziorvosi és fogorvosi rendelők energetikai korszerűsítése, karbantartása, felújítása, akadálymentesítése
* hotspotok kiépítése a háziorvosi rendelőkben
* „Aktív Időskor Szombathelyen” program

Új programok:

1. helyes életmód kialakítását célzó programok kisgyermekek és szüleik részére;
2. aktív korú lakosságra irányuló programok:

1. A szombathelyi nagyvállalatok aktív korú 40-60 év közötti munkavállalóinak kérdőíves lekérdezése a foglalkozás-egészségügyi orvosok bevonásával.

A kérdőívezés az alábbi kettő, sokakat érintő betegségek kockázatának felmérését, illetve az általános egészségállapot megítélését vizsgálja:

* a depresszió,
* a 2-es diabétesz mellitus,
* az egészség-minőség saját megítélése.
1. Szűrőbuszos vizsgálatok biztosítása az ún. „nagy cégek” munkavállalói részére.
2. A kiértékelt eredmények függvényében az érintettek tájékoztatása az egészségük megőrzésének és javításának lehetőségeiről, amelyhez a város területén működő civil szervezetek hatékony segítsége szükséges.
3. új célkitűzések „Aktív időskor Szombathelyen” elnevezésű program keretében;
4. a „Szombathely, a Segítés Városa 2.0” program elindítása.

Az Egészségfejlesztési Terv tervezete az alábbi szervezetek részére került megküldésre véleményezés céljából:

* Egészségügyi Szakmai Bizottság elnöke és tagjai
* Vas Megyei Kormányhivatal Népegészségügyi Főosztálya
* Vas Megyei Kormányhivatal Szombathelyi Járási Hivatala Hatósági Főosztályának Népegészségügyi Osztálya
* ELTE Savaria Egyetemi Központ
* Szombathelyi Egészségügyi és Kulturális Intézmények Gazdasági Ellátó Szervezete
* Markusovszky Egyetemi Oktatókórház
* Vasútegészségügyi Nonprofit Közhasznú Kft. Szombathelyi Egészségközpont
* Kollegiális Vezető Háziorvosi Testület
* Országos Mentőszolgálat Nyugat-dunántúli Regionális Mentőszervezetének Szombathelyi Mentőállomása
* Foglalkozás-egészségügyi ellátást végző orvosok

Az egészségügyről szóló 1997. évi CLIV. törvény 152/B §-a alapján a járásra vonatkozóan – azon járásokban , ahol működik egészségfejlesztési iroda, az egészségfejlesztési irodák bemutatásával – a járásszékhely város önkormányzata a területileg érintett települési önkormányzatokkal vagy azok társulásával egészségtervet dolgoz ki, illetve gondoskodik az abban foglaltak megvalósításáról.

Az átfogó egészségfejlesztési célok megvalósulását leginkább egy járási szinten működő, szombathelyi székhelyű **Egészségfejlesztési Iroda** (EFI) létrehozása és működése segítené elő. Ezáltal intézményes keretek között, a partnerek összefogásával hatékonyan valósulhatnának meg Szombathely város Egészségfejlesztési Tervének célkitűzései.Szombathely járásban jelenleg nem működik EFI.

Magyarország Kormányának „Az alapellátás és népegészségügy rendszerének átfogó fejlesztése az EFOP – 1.8.19-17 kódszámú pályázati felhívása – népegészségügy helyi kapacitásfejlesztése” című pályázat keretében lehetőség nyílik szombathelyi székhellyel EFI indítására. A pályázat benyújtására a Szombathelyi Egészségügyi és Kulturális GESZ, mint helyi önkormányzati költségvetési szerv jogosult.

A népegészségügyi szervezetrendszer egyik alapját képező irodák létrehozásának elsődleges célja a szív-érrendszeri és daganatos megbetegedések prevenciójának támogatása, a korai és elkerülhető halálozás csökkentése, az egészséget meghatározó életmód, valamint az egészségmagatartást befolyásoló szokások, attitűdök javítása és a lakosság egészségtudatosságának növelése. A pályázati kiírásban fontos célként jelenik meg, hogy az egészségfejlesztési irodák intézményi hátteret biztosítanak a betegségmegelőzési, egészségfejlesztési tevékenységhez oly módon, hogy aktívan működtetik, tartós helyi, kistérségi hálózatba integrálják az egészségfejlesztési tevékenységet végző szervezeteket. Cél, hogy javuljon a lakosság egészségi állapota, növekedjen a születéskor várható élettartam és az egészségben eltöltött évek száma.

**A projekt finanszírozása**

A Szombathelyi Egészségügyi és Kulturális GESZ által megpályázott összeg 90 millió Ft, amely a projekt 24 hónapos megvalósítási időszakának teljes (személyi, dologi és beruházási) költségét fedezi.

Az EFI fizikai kialakítása nem került többletköltségbe.

A támogatás formája: vissza nem térítendő támogatás.

A támogatás intenzitása: 100%

A megvalósítás tervezett időtartama: 2018. január 1. – 2019. december 31. (24 hónap)

A megvalósítás helyszíne: Szombathely, Nádasdy F. u. 4. (Prevenciós Ház)

**A pályázati kiírás fenntartási kötelezettséget ír elő az alábbiak szerint:**

A támogatást igénylő, a projekt megvalósításának befejezésétől számított 36 hónapig, a támogatás visszafizetésének terhe mellett vállalja, hogy a projekt eredményeit fenntartja, azonos infrastrukturális és humán erőforrás feltételekkel működteti. A 36 hónapos fenntartási időszakban az önkormányzatnak szükséges a költségek fedezetét biztosítania, mely a Szombathelyi Egészségügyi és kulturális GESZ előzetes számításai szerint, hozzávetőlegesen évi 26.000 000 forintot jelentene.

**Az Szombathelyi Egészségügyi és Kulturális GESZ intézetébe integrált EFI tartalma:**

* EFI iroda kialakítása, felszerelése a pályázatban meghatározott feltételeknek megfelelően.  Partnerségi munkacsoport kialakítása.
* Az EFI által ellátandó szakmai feladatok (szombathelyi járás területére vonatkozóan)
* A járás településein megvalósuló programokban való részvétel, egészségnapok szervezése
* Teljes körű Iskolai Egészségfejlesztés keretében megvalósuló iskolai programok megvalósításának elősegítése
* Munkahelyi egészségfejlesztési programok kezdeményezése és azok megvalósításában való részvétel;
* Közösségi, települési egészségfejlesztési programok megvalósítása
* rendszeres, életvitelszintű testmozgást ösztönző közösségi programok szervezése, lebonyolítása;
* rendszeres, életvitelszerű egészséges táplálkozást ösztönző közösségi programok szervezése, lebonyolítása;
* dohányzással kapcsolatos rövid intervenció, dohányzásról való leszokás támogatása a járásokban az alapellátás és a járásokat ellátó, dohányzás leszokás támogatást biztosító tüdőgondozó(k) együttműködésének javításával;
* túlzott alkoholfogyasztással küzdők korai felismerése és rövid intervenció biztosítása, alkohol-betegek korai kezelésbe irányítása, leszokást támogató klubszerű, önsegítő tevékenységek megvalósításának támogatása helyiségekkel és kommunikációs segítséggel.
* Betegklubok működtetése legalább szív- és érrendszeri, diabetes témakörben, kapcsolattartás betegklubokkal.
* Szervezett népegészségügyi szűrésekre való mozgósítás (kapcsolódó ismertterjesztés)
* Idősek közösségben tartását, szellemi és fizikai aktivitásuk megőrzését, fejlesztését célzó programok megvalósítása;
* Alapvető primer prevenciós célú szolgáltatások nyújtása szombathely járás lakosai számára
* Egyéb egészségfejlesztési programok megszervezése és lebonyolítása szombathely járási egészségterv cselekvési tervében foglaltak szerint különösen a drogfogyasztás megelőzése és baleset-megelőzés terülteken
* Az Egészségfejlesztési Iroda feladata lenne az Egészségfejlesztési Tervben foglaltak éves, cselekvési terven alapuló megvalósításán túlmenően az is, hogy működésének tapasztalatai alapján fogalmazzon meg szakmai javaslatokat a Terv kiegészítésére, módosítására vonatkozóan.

Az Egészségfejlesztési Terv tervezetét az előterjesztés melléklete tartalmazza, amely a terjedelmére tekintettel elektronikusan kerül kiküldésre.

Elérhetőség: [www.szombathely.hu/kozgyules/e-kozgyules/2017/](http://www.szombathely.hu/kozgyules/e-kozgyules/2017/).

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjék.

**Szombathely, 2017. augusztus „ ”**

 **/: Dr. Puskás Tivadar :/**

**HATÁROZATI JAVASLAT**

**…./2017. (IX.14.) Kgy. számú határozat**

1. Szombathely Megyei Jogú Város Közgyűlése Szombathely Megyei Jogú Város Egészségfejlesztési Tervéről szóló javaslatot megtárgyalta, és azt az előterjesztés melléklete szerinti tartalommal elfogadja.
2. A Közgyűlés egyetért azzal, hogy a Szombathelyi Egészségügyi és Kulturális GESZ az EFOP-1.8.19-17 kódszámú „Az alapellátás és népegészségügy rendszerének átfogó fejlesztése – népegészségügy helyi kapacitás fejlesztése” c. pályázatot benyújtsa. A Közgyűlés felhatalmazza a polgármestert, valamint a Szombathelyi Egészségügyi és Kulturális GESZ vezetőjét a pályázathoz kapcsolódó dokumentumok aláírására.
3. A Közgyűlés – nyertes pályázat esetén – kötelezettséget vállal a projekthez kapcsolódó fenntartási kötelezettség teljesítésére.

**Felelős:** Dr. Puskás Tivadar polgármester

 Koczka Tibor alpolgármester

 Dr. Károlyi Ákos jegyző

 (A végrehajtás előkészítéséért:

Vigné Horváth Ilona, a Szombathelyi Egészségügyi és Kulturális Gazdasági Ellátó Szervezet igazgatója,

Dr. Bencsics Enikő, az Egészségügyi és Közszolgálati Osztály vezetője)

**Határidő:** azonnal /1-2. pont vonatkozásában/

 2020. évi költségvetés / 3. pont vonatkozásában/